"हे अहाँक बारेमे बड सूनि रहल छी । अपन जुआन पत्निकेँ छोड़ि दोसर संग. . . ई सब नीक नै भेल । "सुनीता अपन पति सुकेशकेँ उपराग दैत कहलनि । ई सुनिते सुकेश तामसे लह-लह करऽ लागल "हम कमाइ छी । हम जे करी ओइसँ अहाँकेँ की ? " बात बिगड़ैत चलि गेल । रिश्तामे खटास बढ़ैत-बढ़ैत तलाक धरि पहुँचि गेलै । आब सुकेश अपन प्रेमिका संग रहऽ लागल ।
 " यै मृगनैनी अहाँ एतेक टाका बेकारमे व्यर्थ करैत छी । बुझू तँ काल्हिये हार किनलौं आ फेर आइये. . . "सुकेश अपन प्रेमिकाकेँ कने दबारैत कहलक । ई सुनिते प्रेमिका सुकेशपर टूटि पड़ल "एना जुनि बाजल कर । तूँ हमरा आनलें हम अपना मोने थोड़े एलियौ । " झगड़ा बढ़ि गेल । बाता-बातीक बीचमे एक-दू थप्पर सुकेशकेँ लागियो गेलै । राति भरि सूति नै सकल । सुकेशकेँ लागऽ लागलै जे सुनीताकेँ जिनगीसँ दूर भेलासँ ओकर जिनगीक सबसँ सुन्नर पन्ना फाटि गेल छै । 